باناشي د الأحاسيس بالحامض ، الدموع و الخنونة و التنواح . _ توحشتك أبنيتي و هادي أحسن مفاجأة فحياتي ناضت اختي للكوزينة تصاوب أتاي و بقيت حدا الواليدة كنتعاودو ، بغات تعرف بالتفصيل شنو عشت فتركيا و بطبيعة الحال محرمتهاش من هذ المتعة و عاودت ليها اللي قدرت عليه . جات الصينية ، أتاي و الحلوة النمطية د المغاربة الفقاص ، فحالا حنا ناقصين فقايص ، حطاتها و هي تقولي _ واش بصح تزوجتي بيها . _ آه اختي كنبغيها و مزوجين ، و غانديرو بنيتة أنسميوها صوفيا . قلبات عينيها و باستهزاء قالت _ هههه ، عيش نهار تسمع خبار . شافت فيها الواليدة و حسات بي كعيت و ممكن نقربلها مع اختي فأي لحظة ، و مايعاودوش يشوفو وجهي ، و هي تدخل من أجل تقليص الأضرار . _ ماشي مهم معامن المهم هو تلقى راحتها و تكون فرحانة . اختي : _ لالياتك ضبرو ع الخليجيين و طلعو العمارات و انت تابعة لي لحيس لبنات شيرات الواليدة بقرعة د الما عليها _ خرجي علي خليني ندوي مع اختك . ماجاتش الواليدة فصفي غير هكاك ، تقاتلت سنين باش نفرض عليها راسي و نهار خرجت من الخزانة و ماعجبهاش الحال ، هزيت شاكوشي و شدِّيت أول طيارة و فرضت عليها تخدم غريزة الأمومة و ماديهاش كلام الناس _ صيفطتك بشعرك رجعتيلي قرعة . _ وا الواليدة راه ستايل هذا ، و الحوب صعيب و المدام كيقنطها الشعر طويل . _ وا الموهيم رآك فالمغرب دابا جمعي راسك و زيري السمطة و بعدي من المشاكيل . _واخا أماما ، أنا أصلا جيت غي نشوفك ماناقصني تبرزيط _لايرضي عليك أبنتي ، وشخبار حامد مسكين لاباس عليه . زيراتني فهذ اللقطة مقديتش نجيها للصراحة و نقوليها راني قودت السوايع معه و قطعنا الهضرة . حامد صديق ديالي من أول نهار حطيت رجلي فتركيا ، سوري من الحسكة ، إكس مجاهد فصفوف الجيش الحر و صاحبي الأنتيم . حامد بعدما علق من الدواعش و نظام الأسد و البيكيكي اللي بتلاتة باغيين راسو ، جا لتركيا حارگ و بدا حياتو من تحت الصفر ، و دار مراجعات فكرية عميقة ، حسن اللحية و ولا يلبس الموضة و كيتعامل مع ناس من مختلف الإيديولوجيات و الإنتماءات . حامد خدمت معه فنفس الشركة و تقاسمنا نفس الدار و خرجنا و نشطنا حتى لهنا كلشي مزيان ، تالواحد السبت عرضت عليه للبار . جا السرباي باش يأخذ لاكومونض و بقى كيضحك معايا ، حامد كعا ماشي حيث غار من السرباي اللي زوين و قشابتو واسعة و لكن حيث مثلي . قلب وجهو و خنزر فيه و بدا كيحتقرو معجبنيش الحال و ميمكنش يكون عشيري هوموفوب ، تفرگعت عليه و سمعتو خل ودنيه ، مناقشنيش هز جاكيتطو و مشى ، بلوكا نمرتي و من ديك الليلة ماعاودت سمعت عليه شي خبار . باش نتفادى نشرح هدشي للواليدة ، قلت ليها لابأس عليه و كيسلم عليك ، و صيفط لك كادو تانحل الباليزات و نجيبو ليك . دزنا من هادشي للهضرة على عمامي باللي كيشوفوني فالفيسبوك و ماعاجبهمش الحال ، و فخاطري كنقول و من بعد شنو كيعطيوني ؟ ساليناها فالورث و شحال ممكن تعطيني إذا تكمشت و بقيت حداها فالمغرب . الصراحة الإغراء كان لايقاوم و لكن حريتي فوق كلشي . _واخا أماما نتشاور مع هدى و نرد عليك . _جيبيها نهار الجمعة نديرو شي قصعة و ندويو. خرجت من الدار تالفة كنت جاية على عشريام ممكن تصدق مؤبد . شنو أتقول هدى فهذشي و كيفاش ممكن نحافضو على علاقتنا إلا بقينا فالمغرب و شنو هوما المخاطر ؟ طلعت للطاكسي قلت ليه باب الجديد صدق دايني لباب الديوانة . _آلشريف هذا رَآه الملاح _سمحي لي أختي راني ماشي ولد الرباط _ گاع ماشي رباطيين ، كون كنت رباطية كوراني ساكنة فحي الرياض و سايگة الپورش ماشي شادة طاكسي ، راحنا عا محسوبين ع العاصمة ، اللي عارفين قوالبها را قاسمينها بيناتهم ... يتبع 
يوميات قرشالة روفولي: الحلقة 7 : ترويها لكود” مثلية بوجه مكشوف: نهار كلت للواليدة غادي نتزوج بها وردت: ماشي مهم تكوني مرتاحة